**МИНИСТЕРСТВО НА ИНОВАЦИИТЕ И РАСТЕЖА**

**УСЛОВИЯ ЗА КАНДИДАТСТВАНЕ**

**за предоставяне на безвъзмездна финансова помощ по**

**програма „Научни изследвания, иновации и дигитализация за интелигентна трансформация“ 2021-2027**

**Процедура чрез директно предоставяне на безвъзмездна финансова помощ**

**BG16RFPR002-5.001 „Създаване на Център за иновации в отбраната“**

Съдържание:

[1. Наименование на програмата: 3](#_Toc193181300)

[2. Наименование на приоритета и специфичната цел: 3](#_Toc193181301)

[3. Наименование на процедурата: 3](#_Toc193181302)

[4. Измерения по кодове: 3](#_Toc193181303)

[5. Териториален обхват: 3](#_Toc193181304)

[6. Цели на предоставяната безвъзмездна финансова помощ по процедурата и очаквани резултати: 4](#_Toc193181305)

[7. Индикатори: 7](#_Toc193181306)

[8. Общ размер на безвъзмездната финансова помощ по процедурата и разпределение по региони: 8](#_Toc193181307)

[9. Минимален (ако е приложимо) и максимален размер на безвъзмездната финансова помощ за конкретен проект: 9](#_Toc193181308)

[10. Процент на съфинансиране: 9](#_Toc193181309)

[11. Допустими кандидати: 9](#_Toc193181310)

[11.1 Критерии за допустимост на кандидатите **Error! Bookmark not defined.**](#_Toc193181311)

[11.2. Критерии за недопустимост на кандидатите **Error! Bookmark not defined.**](#_Toc193181312)

[12. Допустими партньори (ако е приложимо): 10](#_Toc193181313)

[13. Дейности, допустими за финансиране: 10](#_Toc193181314)

[13.1. Недопустими дейности **Error! Bookmark not defined.**](#_Toc193181315)

[14. Категории разходи, допустими за финансиране: 13](#_Toc193181316)

[14.1. Условия за допустимост на разходите 14](#_Toc193181317)

[14.2. Допустими разходи 16](#_Toc193181318)

[14.3. Недопустими разходи 17](#_Toc193181319)

[15. Допустими целеви групи (ако е приложимо): 18](#_Toc193181320)

[16. Приложим режим на минимални/държавни помощи (ако е приложимо): 18](#_Toc193181321)

[17. Хоризонтални политики: 21](#_Toc193181322)

[18. Продължителност на процедурата: 22](#_Toc193181323)

[19. Ред за оценяване на проектните предложения: 22](#_Toc193181324)

[20. Критерии и методика за оценка на проектните предложения: 23](#_Toc193181325)

[21. Начин на подаване на проектните предложения/концепциите за проектни предложения: 24](#_Toc193181326)

[22. Списък на документите, които се подават на етап кандидатстване: 25](#_Toc193181327)

[23. Краен срок за подаване на проектните предложения: 26](#_Toc193181328)

[24. Адрес за подаване на проектните предложения/концепциите за проектни предложения: 26](#_Toc193181329)

[25. Допълнителна информация 26](#_Toc193181330)

[26. Приложения към Условията за кандидатстване: 28](#_Toc193181331)

## 1. Наименование на програмата:

Програма „Научни изследвания, иновации и дигитализация за интелигентна трансформация“ 2021-2027 (ПНИИДИТ)

## 2. Наименование на приоритета и специфичната цел:

Приоритет 5 „Подкрепа за иновации и технологии с двойна употреба в приоритетни области на ЕС“

Специфична цел: RSO1.7.„Подобряване на промишления капацитет за насърчаване на отбранителните способности, като се дава приоритет на способностите с двойна употреба“. (ЕФРР)

## 3. Наименование на процедурата:

**“Създаване на Център за иновации в отбраната“**

## 4. Измерения по кодове:

**Измерение 1 – Област на интервенция**

**028** Трансфер на технологии и сътрудничество между предприятията, изследователските центрове и висшето образование

**Измерение 2 — Форма на финансиране**

**01** Безвъзмездни средства

**Измерение 3 - Териториален механизъм за изпълнение и териториална насоченост:**

**33.** Други подходи - Без целеви територии.

**Измерение 6 - Допълнителни тематични области във връзка с ЕСФ+**

**09** Не се прилага.

**Измерение 7 - Равенство между половете във връзка с ЕСФ+, ЕФРР, КФ и ФСП**

**03** Неутралност по отношение на пола

## 5. Териториален обхват:

Дейностите по настоящата процедура ще бъдат изпълнявани на територията на Република България

Част от дейностите може да се изпълняват извън територията на Република България, включително извън територията на Съюза, при условие че допринасят за целите на програмата/ процедурата, съгласно чл. 63, пар. 4 от Регламент (ЕС) 2021/1060 на Европейския парламент и на Съвета от 24 юни 2021 година.

## 6. Цели на предоставяната безвъзмездна финансова помощ по процедурата и очаквани резултати:

**Цел на процедурата**

Целта на настоящата процедура е да се подпомогне създаване на Център за иновации в отбраната (ЦИО), в който да се извършват изследвания и иновации в областта на технологиите с двойна употреба чрез планиране, координиране и провеждане на научни изследвания, стимулиране на технологичното развитие и внедряване на иновативни решения с двойна употреба, което да допринесе за осигуряването на стратегическа независимост на Република България[[1]](#footnote-2).

**Обосновка**

На 2 април 2025 г. EК представи на Съвета и на Европейския парламент изменения на регламентите относно фондовете на Кохезионната политика, за да се даде възможност държавите-членки да пренасочват свободни ресурси от програмите си към „нови приоритети“ на ЕС.

Предложенията включват стимули за управляващите органи да препрограмират средствата си, за да отразят промяната в приоритетите към конкурентоспособност, жилища на достъпни цени, устойчивост на водните ресурси, производствен капацитет в областта на отбраната и военна мобилност.

Геополитическата динамика е белязана от дълбока несигурност, което налага основна преоценка на стратегическата автономност, устойчивост и сигурност на Съюза наред с предизвикателствата, произтичащи от екологичния, социалния и технологичния преход. С оглед на безпрецедентната геополитическа нестабилност е необходимо Съюзът да гарантира собствената си отбрана и гражданска готовност, като финансирането по линия на политиката на сближаване следва да бъде мобилизирано бързо за пряка подкрепа на инвестициите в отбранителни способности **и гражданска сигурност.** Поради това се създават нови специфични цели за подкрепа от Европейския фонд за регионално развитие (ЕФРР) и Кохезионния фонд, създаден с Регламент (ЕС) 2021/1058 на Европейския парламент и на Съвета,[[2]](#footnote-3)за да се финансира промишленият капацитет за насърчаване на двойната употреба, както и на отбранителните способности.

Със създаването на Център за иновации в отбраната в рамките на „София тех парк“ АД по настоящата операция, ще се даде възможност за инвестиции в технологии и иновации, спомагащи едновременно за разгръщането на индустриалния потенциал за производство на технологии с двойна употреба и технологичното развитие и производството на отбранителни продукти и други продукти с двойната употреба и/или за целите на отбраната.

Изграждането на такъв център е стратегически необходимо с оглед засилване на иновационния капацитет на България в областта на сигурността и отбраната, повишаване на технологичната независимост и укрепване на националната и европейската сигурност.

Центърът ще съдейства за синергия между научните изследвания, индустрията и държавната политика чрез интегриран подход, в съответствие с приоритетите на НАТО и ЕС. За целта ще се използват стратегическото местоположение, инфраструктурата и съвместната екосистема на София тех парк, с което да се стимулира технологичния напредък, икономическия растеж и ролята на България в отбранителните иновации.

Създаването на Центъра за иновации в отбраната допринася за изпълнението на европейските приоритети в сферата на технологичния суверенитет, отбранителните иновации и устойчивата цифрова трансформация. Чрез работата на Центъра ще се подкрепя развитието на иновативни партньорства за разработване на стратегически технологии за двойна употреба, включително дронове, автономни системи, интелигентни отбранителни решения и сензорни мрежи, които са ключови за гарантиране на сигурността и независимостта на Европейския съюз.

Центърът ще насърчи разработването на нови технологични решения и иновациите в сектора на отбраната чрез изграждане на капацитет за научноизследователска и развойна дейност, създаване на прототипи и тяхното тестване в реална среда, като това ще се осъществява в тясно сътрудничество с академични и индустриални партньори. Инициативата ще допринесе за изграждането на европейски вериги за стойност в стратегически технологични области и ще улесни достъпа на българските участници до пазарите за сигурност и отбрана.

Центърът за иновации в отбраната в София тех парк се демаркира с предвидения Център за върхови постижения в гр. Казанлък темпорално, като цели и обхват на действие и начин на функциониране но и двата Центъра отговарят на целите на европейската Политика за промишлена конкуренция и рамката на Европейския фонд за отбрана (EDF). Центърът за върхови постижения Казанлък е замислен като организация, ориентирана към индустрията, извършваща научни изследвания, специализирана в авангардни материали, горива, производство на добавки, програмируеми боеприпаси и съоръжения за полеви тестове. Центърът за иновации в отбраната и по-специално частта от неговите дейности, които ще бъдат подкрепени по настоящата процедура по ПНИИДИТ, са насочени изключително към повишаване на националната конкурентоспособност в областта на технологиите с двойна употреба чрез обществени поръчки за иновации, основани на предизвикателства.

Успоредно с това в рамките на настоящата процедура за Създаване на Център за иновации в отбраната се гарантира взаимното допълване на системно равнище, като ще се следи да няма припокриване на дейности, като между двата Центъра, така и с други вече изградени научноизследователски инфраструктури, подкрепяни по ПНИИДИТ

На ЦИО е възложена широка програма, като предвиденото реализиране на партньорство за иновации е само един от няколко инструмента. Процедурата за партньорство за иновации е специален метод за възлагане на обществени поръчки, предназначен за случаите, когато на пазара не съществува готово решение и публичният възложител е ранен ползвател на нови технологии и /или продукти в сътрудничество с доставчиците. София тех парк в рамките на ЦИО ще проведе процедура за партньорство за иновации, което ще позволи разработването на иновативни продукти, услуги или технологии, както и закупуването на полученото решение за провеждането на по-нататъшно изпитване. Чрез центъра ще могат да се насърчат стартиращи фирми, малки и средни предприятия и научни институти, чрез по-гъвкаво финансиране, бърз трансфер на технологии и ускорено прототипиране . Инвестициите в иновации на продукти с двойна употреба, които ще се извършват в рамките на Центъра за иновации в отбраната, съответстват и на насоките и новите инициативи, определени в политическите насоки на председателя Фон дер Лайен за следващия мандат (2024—2029 г.) и писмата за определяне на ресора до новите членове на колегиума на членовете на Комисията и върховния представител, обобщени в Доклад на ЕК[[3]](#footnote-4), който е придружен от набор от конкретни препоръки, по конкретно с препоръката 7. „Укрепване на услугите за защита на Европа и отключване на нейния потенциал“, за засилване на сътрудничеството в областта на изделията с двойна употреба и гражданско-военното сътрудничество на равнището на ЕС въз основа на подход, обхващащ всички равнища на управление.

В „Доклад за бъдещето на конкурентоспособността на ЕС“[[4]](#footnote-5) на Марио Драги се подчертава, че Европа трябва да инвестира значително повече в научноизследователска и развойна дейност – включително в сфери като отбранителни технологии, за да навакса технологичното си изоставане спрямо САЩ и Китай. В доклада е отправена препоръка за използване на полезните взаимодействия между политиките в областта на космическата и отбранителната промишленост. Това съвпада с предвидените партньорства в рамките на ЦИО. Центърът ще съгласува научноизследователска и развойна дейност с националните отбранителни приоритети, ще интегрира експертен опит и ще разработва съвместно решения, които да подобряват отбранителните ни способности.

По настоящата процедура ще се финансират дейности в рамките на проектното предложение за създаване на Център за иновации в отбраната, които отговарят на целите и тематичните области на Иновационната стратегия за интелигентна специализация (ИСИС) 2021-2027 г.[[5]](#footnote-6)

**Очаквани резултати**

Очакваните резултати от подкрепата по процедурата са:

* Създаден капацитет на ЦИО в рамките на „София Тех Парк“ за координиране на дейностите на центъра в областта на технологиите и иновациите в областта на технологиите да двойна употреба и отбраната;
* Реализирани съвместни партньорства за иновации.
* Осигурена координация и устойчиво партньорство на ЦИО с публични институции, включително Министерството на отбраната, Министерство на икономиката и индустрията, Института по отбрана „Цветан Лазаров“ и висши училища или научни организации, в т.ч. центрове за върхови постижения и центрове за компетентност.

## 7. Индикатори:

В съответствие с Приоритет 5 „Подкрепа за иновации и технологии с двойна употреба в приоритетни области на ЕС““, Специфична цел: RSO1.7.„ Подобряване на промишления капацитет за насърчаване на отбранителните способности, като се дава приоритет на способностите с двойна употреба“. (ЕФРР), проектните предложения по настоящата процедура следва задължително да имат принос към постигането на следните показатели:

Индикатори за краен продукт:

**RCO01 Подпомагани предприятия (в т.ч.: микро-, малки, средни, големи предприятия) – брой**

Показателят отчита всички предприятия, които получават парична подкрепа от ЕФРР по ПНИИДИТ. За целите на този показател предприятията са ориентирани към печалба организации, които произвеждат стоки и услуги за задоволяване на нуждите на пазара.

**RCO128 Подкрепяни предприятия, свързани предимно с насърчаване на двойната употреба и отбранителните способности (RearmEU) – брой**

Показателят отчита брой предприятия, участващи в партньорство за иновации по настоящата процедура за изпълнение на дейности, свързани предимно с насърчаване на способностите с двойна употреба и отбранителните способности. За определението за „предприятие“ вж. RCO01.

Индикатори за резултат:

**RCR06 Подадени заявки за патенти - брой**

Индикаторът отчита брой подадени и валидирани[[6]](#footnote-7) заявления за патент („подаване“), в резултат на изпълнението на проекта по настоящата процедура, по който трябва да има ясно разпознаваем принос към патента, за който е подадена заявката, към съответното компетентно ведомство на национално и/или международно равнище (вкл. и европейско).

Индикаторът отчита броя на подадените заявки за патент от доставчика(ците) на разработеното иновационно решение в рамките на реализирано партньорството за иновации по настоящата процедура. Отчитането се извършва въз основа на официално подадени документи за заявка пред националното или европейското патентно ведомство от съответния доставчик разработеното иновационно решение, вследствие проведената процедура за партньорство за иновации в съответствие с Директива 2014/24/ЕС за обществените поръчки и чл. 15 и чл. 78 от Закона за обществените поръчки.

В т. „Индикатори“ от Формуляра за кандидатстване конкретният бенефициент трябва да включи всички индикатори, които следва да отговарят на предвидените дейности, с посочена целева стойност за всеки от тях.

При подаването на информация в рамките на междинните отчети и финалния отчет по процедурата „София тех парк“ АД следва да предоставя данни и информация за целите на отчитане на приложимите по процедурата индикатори.

## 8. Общ размер на безвъзмездната финансова помощ по процедурата и разпределение по региони:

Бюджетът на операцията е в размер на 30 000 000 лева (15 338 756,44 евро) , от които средствата от Европейски фонд за регионално развитие (ЕФРР) са в размер на 27 639 713,90 лева и средствата в размер на 2 360 286,10 лева представляват национално съфинансиране. Разпределението на финансовия ресурс по процедурата по региони е както следва:

|  |  |  |  |
| --- | --- | --- | --- |
|  | **По-слабо развити региони** | **Преход** | **Общо** |
| **ОБЩО ЕФРР+национален** | 24 264 759,37 лева | 5 735 240,63 лева | 30 000 000,00 лева |
| 12 406 374,47 евро | 2 932 381,97 евро | 15 338 756,44 евро |
| **ЕФРР** | 23 051 521,40 лева. | 4 588 192,50 лева | 27 639 713,90 лева |
| 11 786 055,74 евро | 2 345 905,58 евро | 14 131 961,32 евро |
| **национален** | 1 213 237,97 лева | 1 147 048,13 лева | 2 360 286,10 лева |
| 620 318,73 евро | 586 476,39 евро | 1 206 795,12 евро |

**Управляващият орган на ПНИИДИТ може, при необходимост, да направи промени в посочения бюджет, както и в разпределението по региони на планиране.**

**Бюджетът на операцията следва да се планира и отчита спрямо различните категории региони за планиране от ниво NUTS 2.**

Максимум 2 932 381,97 евро или 5 735 240,63 леваот общия бюджет на операцията следва да бъде отчетен към категория *Регион в преход* (Югозападен район). Останалите средства следва да се отчитат към категория *По-слабо развити региони* (Северозападен район, Северен централен район, Североизточен район, Югоизточен район, Южен централен район).

Допустимите разходи по проектното предложение по настоящата процедура се разпределят между съответните категории региони на пропорционална основа съгласно планираното в ПНИИДИТ – 19,1174687667%% за Регион „В преход“ и 80,8825312333% за регион „По-слабо развити региони“[[7]](#footnote-8), без допълнителна обосновка, отчитайки спецификите на процедурата и предвид факта, че ефектите от работата на Центъра за иновации в отбраната се разпространяват върху територията на цялата страна, без значение от местоположението му.

В случай на одобрение на изменение на ПНИИДИТ за преразпределение на предвидените средства по настоящата процедура, Управляващият орган ще приложи актуалното разпределение на общия размер на безвъзмездната финансова помощ по настоящата процедура.

## 9. Минимален (ако е приложимо) и максимален размер на безвъзмездната финансова помощ за конкретен проект:

По процедурата няма изискване за **минимален размер** на безвъзмездната финансова помощ.

**Максималният размер** на безвъзмездната финансова помощ е 30 000 000 лева (15 338 756,44 евро).

Бюджетът по процедурата следва да се превалутира по фиксинга на БНБ за 1 евро – 1.95583 лева към датата на обявяване.

## 10. Процент на съфинансиране:

Максималният интензитет на безвъзмездната финансова помощ по настоящата процедура за директно предоставяне BG16RFPR002-5.001 „Създаване на Център за иновации в отбраната“ е 100 %.

## 11. Допустими кандидати:

**Допустим кандидат** по процедурата, по смисъла на чл. 25, ал. 1, т. 2 от Закона за управление на средствата от европейските фондове при споделено управление (ЗУСЕФСУ) и чл. 2, т. 2 от ПМС № 23 от 13.02.2023 г. за определяне на детайлни правила за предоставяне на безвъзмездна финансова помощ по програмите, финансирани от Европейските фондове при споделено управление за програмен период 2021 – 2027 г (ПМС № 23/2023 г.), е „**София тех парк“ АД,** с ЕИК/Булстат: 202099976.

„София тех парк“ АДе идентифициран и посочен изрично в рамките на ПНИИДИТ 2021-2027 и в одобрената Методология и критерии за подбор на операция „Създаване на център за иновации в отбраната“, одобрена на Седмото официално заседание на Комитета за наблюдение на ПНИИДИТ, което се проведе на 17.09.2025 г.. като **конкретен бенефициент**, който може да получи безвъзмездна финансова помощ за изпълнение на проектните дейности, посочените в т. 13 от настоящите Условия за кандидатстване.

В изпълнение на чл. 25, ал. 2 от ПМС 23/2023 г. конкретният бенефициент разполага с необходимите финансови ресурси и механизми за покриване на оперативните разходи и разходите за поддръжка по операциите, включващи инвестиции в инфраструктура или производствени инвестиции, за да се гарантира тяхната финансова устойчивост. В т. „Допълнителна информация, необходима за оценка на проектното предложение“ от Формуляра за кандидатстване, конкретният бенефициент следва задължително да представи информация, че разполага с необходимите финансови ресурси и механизми[[8]](#footnote-9), позволяващи да се изпълнят предложените в проектното предложение дейности и да се гарантира тяхната финансова устойчивост. Конкретният бенефициент трябва да е директно отговорен за изпълнението на дейностите по проекта, а не да действа в качеството на посредник.

## 

## 12. Допустими партньори (ако е приложимо):

Конкретният бенефициент изпълнява проекта по настоящата процедура чрез директно предоставяне на безвъзмездна финансова помощ самостоятелно, без участието на партньори.

## 13. Дейности, допустими за финансиране:

Проектните предложения по настоящата процедура следва да са в съответствие с принципите по чл. 29, ал. 1 от ЗУСЕФСУ, да спазват изискванията за ефективност, ефикасност и икономичност при разходването на средствата, да водят до постигане на специфичните цели на ПНИИДИТ (приложими за процедурата), както и на целите на настоящата процедура, при най-адекватното съотношение между очакваните разходи и ползи.

**I. За да са допустими проектните предложения по процедурата следва:**

**1)** Да съответства с изискванията на чл. 73, параграф 2, букви а) б) и ж) от Регламент (ЕС) 2021/1060:

**2)** Да съответства на предвидените мерки в Приоритет 5 на ПНИИДИТ, включително със стратегиите, залегнали в основата на програмата, и осигуряването на ефективен принос за постигането на нейните специфични цели и конкретната цел на настоящата процедурата.

**3)** Да попада в обхвата на поне една от тематичните области на Иновационната стратегия за интелигентна специализация 2021-2027 г. (ИСИС).

**ВАЖНО:** Във връзка с горепосоченото изискване за допустимост на проектите в рамките на поле „Тематични области на ИСИС“ раздел „Допълнителна информация необходима за оценка на проектното предложение“ от Формуляра за кандидатстване, кандидатите задължително описват/обосноват, че предвидените в проекта дейности в раздел „План за изпълнение/дейности по проекта“ са в обхвата на поне една от тематичните области на ИСИС.

**4)** Да включва дейности, които попадат в обхвата на Европейския фонд за регионално развитие (ЕФРР), съгласно чл. 5 „Обхват на подкрепата от ЕФРР“ от Регламент (ЕС) 2021/1058 и се отнасят до някоя от изброените в Регламента видове допустими интервенции (дейности);

**5)** Да са в съответствие хоризонталните принципи, съгласно чл. 9 от Регламент (ЕС) 2021/1060[[9]](#footnote-10), включително с принципа за „ненанасяне на значителни вреди“[[10]](#footnote-11) и условията посочени в т. 17 „Хоризонтални политики“ от Условията за кандидатстване.

За удостоверяване на съответствието на проекта с хоризонталните принципи, включително с принципа за „ненанасяне на значителни вреди“, при подаване на предложението кандидатите декларират посоченото обстоятелство в Декларацията при кандидатстване (Приложение 2).

Съответствието с посочените хоризонтални политики ще бъде проследявано както на етап оценка на проектните предложения, така и на етап изпълнение на проектите.

**6)** Да се изпълняват само на територията на Република България или по отношение на част от дейностите може да се изпълняват извън територията на Република България, включително извън територията на Съюза, при условие че допринасят за целите на програмата/ процедурата, съгласно чл. 63, пар. 4 от Регламент (ЕС) 2021/1060 на Европейския парламент и на Съвета от 24 юни 2021 година.

**II. Допустими дейности:**

1. **Провеждане на пазарни и технологични анализи, оценка на риска и стратегическо прогнозиране относно ключови области на технологиите, нововъзникващи технологии с двойна употреба и потенциалното им приложение в областта на икономиката, сигурността и обществен просперитет;**

Изпълнението на дейността се реализира от конкретния бенефициент на база определени технологични предизвикателства от Координационен съвет ( създаден на основание т. 3 от Решение 415 на МС от 25 юни 2025 г. със Заповед № 14-348 от 29.08.2025 г. ) с цел предварителен подбор и преценка на техническите и професионалните способности на кандидатите в областта на научноизследователската и развойната дейност и разработването и внедряването на новаторски решения, съгласно чл. 78, ал. 5 от Закона за обществените поръчки.

1. **Дейности за осигуряване на експертиза по въпроси, свързани със защита на интелектуалната собственост, резултат от НИРД и технологично развитие.**

Дейностите, свързани с управление, защита и предоставяне на експертиза по въпроси на интелектуалната собственост, се считат за неикономически само ако попадат в обхвата на трансфера на знания по смисъла на т. 16, буква „ц“ от Рамката за държавна помощ за научни изследвания, развитие и иновации.

Всички приходи, генерирани от такива дейности, следва да бъдат изцяло реинвестирани в неикономическите дейности на „София Тех Парк“ АД, включително за поддържане и развитие на научноизследователската инфраструктура.

1. **Партньорство за иновации (в съответствие с Директива 2014/24/ЕС[[11]](#footnote-12) за обществените поръчки и чл. 15 и чл. 78 от Закона за обществените поръчки).**

Изборът на партньори и/или изпълнители по дейността „Партньорство за иновации“ следва да се извършва при спазване на принципите на състезателност, прозрачност, недискриминация и равнопоставеност, в съответствие с т. 89–96 от Известието на Европейската комисия относно понятието за държавна помощ.

За да се избегне предоставянето на индиректна държавна помощ, бенефициентите следва да осигурят, че не се предоставя изключително или преференциално предимство на конкретни предприятия.

Основната характеристика на Партньорство за иновации е, че иновацията се случва по време на изпълнението на договора. В иновационно партньорство, публичният възложител сключва договор с най-добрия(ите) потенциален(и) доставчик(и) на търсеното иновационно решение. Очаква се доставчикът(ите) да създаде(т) иновативното решение и да осигури(т) неговото внедряване за целите на възложителя или за посочена от него трета страна.

1. **Дейности, свързани с организация и управление на проекта.**

В обхвата на тези дейности попадат и дейностите за мониторинг изпълнението на проекта, дейностите, свързани с публичност, визуализация, информация и комуникация, както и дейностите за ползване на консултантски услуги за подготовка/разработване на документация за предвидените по проекта обществени поръчки.

**ВАЖНО:** Конкретният бенефициент е пряко отговорен за управлението на проекта и осигуряването на качественото изпълнение на заложените дейности. Той следва да предвиди достатъчно добри механизми за вътрешна оценка и контрол, както и за мониторинг на напредъка и предприемането на коригиращи мерки при необходимост. Задълженията на лицата, пряко ангажирани с дейности по изпълнението и/или управлението на проекта, трябва недвусмислено да произтичат от дейностите по проектното предложение.

Чрез дерогация от член 49, параграф 3 от Регламент (ЕС) 2021/1060 за настоящата процедура, не се изисква да се оповестяват публично данните, когато разкриването им не е разрешено от съображения за сигурност и обществен ред в съответствие с член 69, параграф 5 от Регламент (ЕС) 2021/1060. Настоящият параграф не засяга правата на Управляващия орган, Европейската комисия и на Сметната палата на достъп до информацията, необходима за изпълнение на техните функции във връзка с проверките и одитите.

За Конкретния бенефициент не се прилагат изискванията, определени в член 50, параграф 1, букви в), г) и д) от Регламент (ЕС) 2021/1060, предвид че настоящата операция е свързана със специфична цел, посочени в член 3, параграф 1, буква а), подточка vii) от Регламент (ЕС) 2021/1058, когато публичното показване на информация относно подкрепата или организирането на комуникационна проява или дейност е изключено от съображения за сигурност и обществен ред в съответствие с член 69, параграф 5 от Регламент (ЕС) 2021/1060.“

**ВАЖНО:** Конкретният бенефициент следва да представи описание на методите за изпълнение на всяка една дейност, нейната последователност и основанията за избора ѝ, времеви график, вкл. и методите за осъществяване на вътрешен мониторинг и осигуряване на устойчивост на резултатите в т. „План за изпълнение/Дейности по проекта“ от Формуляра за кандидатстване. Изпълнението на дейностите, включени в т. „План за изпълнение/Дейности по проекта“ и т. „Бюджет“ от Формуляра за кандидатстване следва да започне веднага след подписване на договора за предоставяне на БФП съгласно посочената последователност, предвид очакваните резултати, и в изпълнение на времевия график. В случай на забавяне на изпълнението на дейностите или неспазване на последователността им, конкретният бенефициент следва да уведоми Ръководителя на УО в рамките на 5 работни дни относно причините за закъснението, както и коригиращите мерки, които са предприети в изпълнение на включените в т. „План за изпълнение/Дейности по проекта“ и тяхната последователност.

Конкретният бенефициент следва да предвиди сроковете съгласно чл. 62, ал. 1 от ЗУСЕФСУ, свързани с верификацията и плащането от страна на Управляващия орган на подадените междинни отчети. В тази връзка междинни и окончателни плащания ще се извършват след верифициране с цел потвърждаване допустимостта на извършените разходи и **при наличие на физически и финансов напредък на проекта.**

Бенефициентът се задължава да сключи договорите с изпълнителите до 12 месеца от датата на влизане в сила на договора за предоставяне на финансовата помощ. Срокът спира да тече[[12]](#footnote-13) в случаите на обжалване на процедурите за определяне на изпълнител или при прекратяване на обявените процедури. Неспазването на посочения срок може да доведе до прекратяване на договора за безвъзмездна помощ. Посоченият срок спира да тече при прекратяване на обявените процедури. При условие, че случаите на прекратяване на процедурите поставят под риск усвояването на средствата от програмата, Управляващият орган може да прекрати едностранно договора за безвъзмездна помощ.

**ВАЖНО:** Конкретният бенефициент няма право да подава проектно предложение за вече реализирани дейности, финансирани със средства от ЕФСУ или чрез други фондове и инструменти на Европейския съюз, както и с други публични средства, различни от тези на кандидата, за същите дейности, за финансирането на които кандидатства по настоящата процедура.

## 14. Категории разходи, допустими за финансиране:

Без да противоречи на разпоредбите и правилата, описани в Регламент (ЕС) 2021/1060, ЗУСЕФСУ, съответната подзаконова нормативна уредба, уреждаща национални правила за допустимост на разходите за средствата от Европейските фондове при споделено управление, приложимото право на Европейския съюз и българското законодателство и, за да бъдат признати за допустими по проекта, разходите трябва да отговарят и на изискванията, предвидени в настоящите Условия за кандидатстване.

При предоставяне на безвъзмездна финансова помощ по процедурата ще бъдат взети под внимание само допустимите разходи, извършени законосъобразно, детайлно описани по-долу. Допустимите разходи трябва да се основават на европейското и българското законодателство и да са в съответствие с предвидените дейности. Разходите, необходими за изпълнение на допустимите дейности, следва да са в съответствие с ПМС № 86 от 1 юни 2023 г. за определяне на национални правила за допустимост на разходите по програмите, финансирани от Европейските фондове при споделено управление, за програмен период 2021 – 2027 г. (ПМС № 86/2023 г.)

**ВАЖНО:** При попълване на т. „Бюджет“ от Формуляра за кандидатстване, конкретният бенефициент следва да заложи всички предвидени по проекта разходи (преки разходи и непреки разходи за организация и управление), съответстващи и обвързани с конкретните допустими дейности по проекта и описани в проектното предложение. За общо допустими разходи по проекта се считат всички предвидени разходи в бюджета – преки допустими разходи и непреки разходи за организация и управление, обхванати от единна ставка.

*Непреките разходи за организация и управление на проекта се предоставят под формата на финансиране с единна ставка, която се определя чрез прилагане на 7 % към допустимите преки разходи по проекта в съответствие с чл. 54, буква а) от Регламент (ЕС) 2021/1060.*

**ВАЖНО:** По време на оценката на проектното предложение е възможно да бъдат установени обстоятелства, които да налагат промяна в бюджета (т. „Бюджет“ от Формуляра за кандидатстване). Възможните изменения на бюджета не могат да доведат до увеличаване на размера на исканата безвъзмездна помощ, посочена в т. 8 „Общ размер на безвъзмездната финансова помощ по процедурата и разпределение по региони“ от Условията за кандидатстване по-горе. Управляващият орган може да извърши корекции в т. „Бюджет“ от Формуляра за кандидатстване във връзка с установени в процеса на оценката недопустими и/или необосновани разходи и/или на конкретния бенефициент се предоставят указания и срок за отстраняване на установените нередовности, непълноти и/или несъответствия.

## 14.1. Условия за допустимост на разходите

За да бъдат допустими разходите по настоящата процедура чрез директно предоставяне на средства трябва да отговарят на следните условия:

**1/** Да са необходими за изпълнението на проекта и да отговарят на принципите за добро финансово управление - икономичност, ефикасност и ефективност на вложените средства.

**2/** Да бъдат извършени след датата на подаване на искане за изменение за включване на приоритет 5 по ПНИИДИТ до Европейската комисия – 06.10.2025 г.[[13]](#footnote-14) и до изтичане на крайния срок, определен за представяне на финалния отчет за изпълнение на дейностите по проекта.

Разходооправдателните документи, свързани с изпълнението на допустимите по проекта дейности, следва да бъдат издадени в периода на допустимост на разходите - след датата на подаване на искане за изменение за включване на приоритет 5 по ПНИИДИТ до Европейската комисия – 06.10.2025 г. и до изтичане на крайния срок, определен за представяне на финалния отчет за изпълнение. Плащанията могат да бъдат извършени и след края на изпълнение на дейностите по проекта, но не по-късно от крайния срок, определен за представяне на финалния отчет.

**3/** За разходите да е налична адекватна одитна следа съгласно минималните изисквания на Приложение XIII от Регламент (ЕС) 2021/1060 в съответствие с чл. 57, ал. 1, т. 7 от ЗУСЕФСУ, включително да са спазени изискванията за съхраняване на документите по чл. 82 от Регламент (ЕС) 2021/1060.

**4/** Да са действително платени от страна на конкретния бенефициент (т.е. да е платена цялата стойност на представените фактури или други първични счетоводни документи, включително стойността на ДДС), по банков път или в брой, не по-късно от датата на подаване на финалния отчет по проекта. Разходи, подкрепени с протоколи за прихващане, не се считат за допустими.

**5/** В проектната документация, съхранявана от конкретния бенефициент да са налични оригинални разходооправдателни документи, подкрепящи извършените разходи.

**6/** Да са отразени в счетоводната документация на конкретния бенефициент чрез отделни счетоводни аналитични сметки или в отделна счетоводна система с утвърдени сметки за отчитане на разходи.

**7/** Да са за реално доставени стоки и услуги.

**8/** Да са в изпълнение на посочените в т. 13 от настоящите Условия за кандидатстване допустими дейности.

**9/** Да не са финансирани със средства от ЕФСУ или чрез други фондове и инструменти на Европейския съюз, както и с други публични средства, различни от тези на кандидата, за същите разходи, за финансирането на които кандидатства по настоящата процедура.

**10/** Да са в съответствие с категориите разходи, включени в административния договор за предоставяне на безвъзмездна финансова помощ.

**ВАЖНО:** Относно третирането на ДДС конкретният бенефициент следва да се запознае с Указание на министъра на финансите за третиране на данък върху добавената стойност като допустим разход при изпълнение на проекти по програмите, финансирани от Европейския фонд за регионално развитие (ЕФРР), Европейския социален фонд плюс (ЕСФ+), Кохезионния фонд (КФ), Фонда за справедлив преход (ФСП) и Европейския фонд за морско дело, рибарство и аквакултури (ЕФМДРА), Фонд "Убежище, миграция и интеграция" (ФУМИ), Фонд "Вътрешна сигурност" (ФВС), програмата по Инструмента за финансова подкрепа за управлението на границите и визовата политика (ИУГВП), както и на средствата за финансиране на подхода "Водено от общностите местно развитие" от Европейския земеделски фонд за развитие на селските райони (ВОМР) на ЕС, за програмен период 2021 – 2027 г. (**Приложение 5** към Условията за кандидатстване).

## 14.2. Допустими разходи

Допустимите разходи са в съответствие с разпоредбите на Регламент (ЕС, Евратом) 2024/2509, Регламент (ЕС) 2021/1060, Регламент (ЕС) 2021/1058, ЗУСЕФСУ, ПМС № 86/2023 г., приложимата национална уредба и приложимото общностно законодателство в областта на държавните помощи, и следва да са необходими за изпълнението на допустимите дейности по операцията.

**Допустими са следните разходи, свързани с изпълнение на дейностите по процедурата:**

**I. Преки разходи:**

1. **Разходи за услуги за научноизследователска и развойна дейност НИРД/партньорство за иновации.**
2. **Разходи за услуги**

Разходи за услуги за провеждане на пазарни и технологични анализи, оценка на риска и стратегическо прогнозиране относно ключови области на технологиите, нововъзникващи технологии с двойна употреба и потенциалното им приложение в областта на икономиката, сигурността и обществен просперитет, както и за осигуряване на експертиза по въпроси, свързани със защита на интелектуалната собственост, резултат от НИРД и технологично развитие.

**ВАЖНО:** Разходите по т. 2 следва да са описани и обосновани във Формуляра за кандидатстване и пряко необходими за изпълнение на посочените по-горе допустими дейности.

**II. Непреки разходи:**

**3.** Разходи за организация и управление на проекта.

**ВАЖНО:**Непреките разходи по т. II.3 се предоставят под формата на финансиране с единна ставка, определена в размер до 7 % от преките допустими разходи по проекта съгласно чл. 54, т. а) от Регламент (ЕС) 2021/1060. За да бъде приложена единната ставка, организацията и управлението по проекта не следва да бъдат възложени изцяло на външен за бенефициента изпълнител. Разходите за организация и управление на проекта следва да са извършени съгласно действащото законодателство.

В обхвата на т. II. 1 – Разходи за организация и управление на проекта - попадат включително и разходите за мониторинг изпълнението на дейностите на проекта; тези, свързани с публичност, визуализация, информация и комуникация, както и за ползването на консултантски услуги за подготовка/разработване на документация за предвидените по проекта обществени поръчки.

**ВАЖНО:** Разходите трябва да съответстват на разходите, посочени в т. „Бюджет“ от Формуляра за кандидатстване.

**ВАЖНО: Разходите по процедурата следва да се планират и отчитат спрямо различните категории региони на** пропорционална основа съгласно планирания финансов ресурс по процедурата, както следва: 19,1174687667%% за Регион „В преход“ и 80,8825312333% за регион „По-слабо развити региони“**.**

В рамките на операцията няма да бъдат подкрепяни дейности, съответно разходи, финансирани по друг проект, програма или каквато и да е друга финансова схема, произлизаща от националния бюджет, бюджета на Европейския съюз или друга донорска програма.

Недопускането на дублиране на дейности, съответно разходи, ще се съблюдава както на етап кандидатстване (чрез декларации), така и по време на изпълнението на проекта (чрез проверки за двойно финансиране и др.).

## 14.3. Недопустими разходи

Независимо от гореизброените условия за допустимост на разходите, за недопустими ще се считат всички разходи, които са в противоречие с правилата на Европейските фондове при споделено управление (Регламент (ЕС) 2021/1060, ЗУСЕФСУ и ПМС № 86/2023 г.).

**Специфични недопустими разходи:**

В допълнение, към общите недопустими разходи съгласно приложимото законодателство, по настоящата процедура чрез директно предоставяне на безвъзмездна помощ за недопустими се считат и следните видове разходи:

* разходи за дейности, чието изпълнение е физически завършено, или е изцяло осъществено преди подаването на искане за изменение за включване на приоритет 5 по ПНИИДИТ до Европейската комисия – 06.10.2025 г.[[14]](#footnote-15), независимо дали всички свързани плащания са извършени;
* разходи за дейности, извършени след изтичане на крайния срок за изпълнение на дейностите по проекта;
* разходи за дейности, които вече са финансирани от други публични източници;
* разходи за закупуване на дълготрайни активи втора употреба;
* разходи за строително-монтажни работи (СМР);
* разходи за закупуване на земя и сгради;
* С цел гарантиране в максимална степен на спазването на принципа за „ненанасяне на значителни вреди“, няма да се подкрепят разходи за:

i) дейностите и активите, свързани с изкопаеми горива, включително използване надолу по веригата;

ii) дейностите и активите по схемата на ЕС за търговия с емисии;

iii) дейностите и активите, свързани със сметища, инсталации за изгаряне на отпадъци и заводи за механично-биологично третиране;

iv) дейностите и активите, при които дългосрочното обезвреждане на отпадъци може да причини вреда на околната среда.

* разходи за принос в натура;
* разходи за възстановим ДДС;
* разходи за банкови такси и комисионни, както и декларирани лихви от изпълнението на проекта;
* разходи за загуби от обмяна на валута;
* непредвидени разходи (глоби, санкции, неустойки, лихви по търговски вземания/ задължения и др.);
* разходи за покриване на възможни бъдещи загуби или дългове;
* разходи за консултантски услуги за разработване на проектното предложение;
* разходи за дейности, които попадат в забранителните режими съгласно Регламент (ЕС) № 2021/1060, Регламент (ЕС) № 2021/1058;
* разходи, които се отнасят за дейности, които не са описани във Формуляра за кандидатстване или за които, от представеното описание, не може да се прецени за коя проектна дейност се отнасят и/или дали съответната дейност е допустима.
* всички други разходи, които не са сред посочените като допустими в Условията за кандидатстване.

Управляващият орган може да нанесе корекции както във Формуляра за кандидатстване, така и в бюджета на проекта, във връзка с установени в процеса на оценката недопустими дейности и разходи и/или на конкретния бенефициент се дават указания и му се поставя срок за отстраняване на несъответствието.

## 15. Допустими целеви групи (ако е приложимо):

Крайни ползватели на подкрепата по настоящата процедура ще са българските предприятия, висши училища и научни организации, свързани предимно с насърчаване на способностите с двойна употреба и отбранителните способности чрез планиране, координиране и провеждане на научни изследвания, стимулиране на технологичното развитие и внедряване на иновативни решения.

## 16. Приложим режим на минимални/държавни помощи (ако е приложимо):

Операцията предвижда финансиране за осъществяване на дейности с нестопански характер по отношение на София тех парк АД.

Съгласно постоянната съдебна практика на Съда на ЕС квалифицирането на дадена процедура като „държавна помощ“, по смисъла на чл. 107, параграф 1 от Договора за функциониране на Европейския съюз (ДФЕС), изисква кумулативно да са изпълнени следните условия: да има подкрепа от страна на държавата, да се засяга търговията между държавите членки, да се предоставя селективно предимство на бенефициентите, да се нарушава/заплашва конкуренцията.

Конкретен бенефициент по настоящата операция е „София Тех Парк“ АД с обособено към него звено „Център за иновации в отбраната“. СТП е реализиран с държавна подкрепа и финансиране от ЕС, което му дава статут на институционално призната структура, поради което при предоставянето на финансовите средства и извършването на оценката на държавната помощ не са налице елементите „икономическо предимство” и „въздействие върху конкуренцията и търговията“, тъй като конкретният бенефициент не осъществява дейност на пазар, на който се осъществява търговия между държави-членки. Предвид това, подпомагането не следва да се разглежда като попадащо в обхвата на чл. 107, § 1 от ДФЕС.

В допълнение, с Решение на МС № 415/25.06.2025 г. на „София Тех Парк“ АД, като публично предприятие към Министерство на иновациите и растежа, са възложени специфични задължения за изпълнение на специфични цели на публичната политика, посочени в чл. 1 от Решението и по-специално т. 1.1 : подпомагане осигуряването на стратегическа независимост на Република България чрез изследвания и иновации в областта на технологиите с двойна употреба чрез планиране, координиране и провеждане на научни изследвания, стимулиране на технологичното развитие и внедряване на иновативни решения с двойна употреба.

Предвид целта на операцията, а именно създаване на Център за иновации в отбраната към „София тех парк“ АД в изпълнение на публични политики, посочени в акт (Решение на МС № 415/25.06.2025 г) на Министерски съвет (държавен орган), дейностите не могат да бъдат дефинирани като такива със стопански характер, които биха могли да доведат до нарушаване на конкуренцията като елемент от фактическия състав на понятието „държавна помощ” и съответно не представляват държавна помощ.

Центърът за иновации в отбраната (ЦИО) към „София Тех Парк“ АД функционира като част от научноизследователската инфраструктура на „София Тех Парк“ АД и извършва изключително неикономически дейности, съгласно Раздел 2.1 от Рамката за държавна помощ за научни изследвания, развитие и иновации (2022/C 414/01).

ЦИО не осъществява икономическа дейност от собствено име и не предоставя услуги или продукти на пазара срещу възнаграждение. Всички дейности се извършват в обществен интерес, с цел подпомагане на научноизследователската, развойната и иновационната екосистема в областта на продуктите и технологиите с двойна употреба и отбраната.

В рамките на дейност 2. Дейности за осигуряване на експертиза по въпроси, свързани със защита на интелектуалната собственост, резултат от НИРД и технологично развитие, се приема че е за неикономически дейности, тъй като попадат в обхвата на трансфера на знания по смисъла на т. 16, буква „ц“ от Рамката за държавна помощ за научни изследвания, развитие и иновации[[15]](#footnote-16).

Всички приходи, генерирани от такива дейности, се предвижда да бъдат изцяло реинвестирани в неикономическите дейности на „София Тех Парк“ АД, включително за поддържане и развитие на научноизследователската инфраструктура.

Изборът на партньори и/или изпълнители по Дейност 3 Партньорство за иновации (в съответствие с Директива 2014/24/ЕС[[16]](#footnote-17) за обществените поръчки и чл. 15 и чл. 78 от Закона за обществените поръчки) се предвижда да се извършва при спазване на принципите на състезателност, прозрачност, недискриминация и равнопоставеност, в съответствие с т. 89–96 от Известието на Европейската комисия относно понятието за държавна помощ.

Реализирането на процедура за партньорство за иновации не представлява държавна помощ по смисъла на чл. 107 от ДФЕС, тъй като ще се гарантират от конкретния бенефициент следните характеристики на процедурата:

- Процедурата е открита, конкурентна и недискриминационна, което изключва селективното предоставяне на предимство като критериите за оценка и подбор са предварително дефинирани. С това ще се избегне предоставянето на индиректна държавна помощ, като няма да се предоставя изключително или преференциално предимство на конкретни предприятия;

- Предвидените договорни споразумения, описващи всички права и задължения на страните, включително по отношение на правата върху интелектуална собственост, се предоставят на всички заинтересовани оференти преди тръжната процедура.

- Задължителното обявление за обществена поръчка, включваща подробна информация за търсената иновация. Това гарантира, че всички икономически оператори, които могат както да разработят, така и впоследствие да предоставят решението, могат да поискат участие в иновационното партньорство.

Всички приходи, генерирани в рамките на изпълнението на проекта или от дейността на ЦИО, следва да се използват изключително за покриване на допустими разходи по проекта или за финансиране на неикономически дейности на „София Тех Парк“ АД. Не се допуска разпределение на печалба или използване на приходи за финансиране на икономическа дейност.

**ВАЖНО!** Конкретният бенефициент следва да има предвид, че правилата за държавна помощ изискват отделно счетоводно отчитане на стопанските и нестопанските дейности. КБ следва да поддържа отделна счетоводна отчетност за стопанските и нестопанските дейности, въпреки нестопанския характер на тези дейности по смисъла на правилата за държавни помощи. Това може да включва например използването на отделна счетоводна сметка или партида за приходите от технологичен трансфер, както и отделни разходни счетоводни сметки, подсметки, партиди или разходни центрове (според спецификата на счетоводния софтуер), чрез които да се проследява счетоводно реинвестирането на приходите от технологичен трансфер в основната дейност.

На етап сключване на Административен договор за предоставяне на безвъзмездна финансова помощ за проследяване на горните условия и по-конкретно на условието за ясно разделяне и проследяване на нестопанските и стопанските дейности, София тех парк АД представя Счетоводна политика, която да доказва воденето на аналитична счетоводна отчетност, с която се гарантира отделяне на дейностите и разграничаване на приходите и разходите за стопанската и нестопанската дейност на кандидата. От представената счетоводна политика УО следва да се убеди, че е изпълнено условието за водене на отделна счетоводна аналитичност, както за финансирането по проекта, така и за стопанските и нестопанските дейности на КБ.

В процеса на изпълнение на проектното предложение УО ще прилага съответните контролни механизми, които гарантират изпълнението на проектните дейности в режим „непомощ“. В случай на неправомерно предоставени средства, същите подлежат на възстановяване при условията на Административния договор за предоставяне на безвъзмездна финансова помощ (Приложение 7 от Условията за изпълнение).

Настоящата операция не попада в обхвата на приложимите разпоредби за държавни помощи и се реализира в **режим „не помощ“,** като избраният режим съответства на предвиденото по операцията изпълнение на цели на политиката в акт на Министерски съвет.

## 17. Хоризонтални политики:

**При изпълнение на проекта конкретният бенефициент се задължава да спазва хоризонтални принципи, заложени в чл. 9 на Регламент (ЕС) 2021/1060 на Европейския парламент и на Съвета:**

- зачитането на основните права и спазването на Хартата на основните права на Европейския съюз[[17]](#footnote-18);

- равенството между мъжете и жените, интегрирането на принципа на равенство между половете и отчитането на социалните аспекти на пола;

- недопускане на всякаква дискриминация, основана на пол, расов или етнически произход, религия или вероизповедание, увреждане, възраст или сексуална ориентация;

- достъпност за хората с увреждания (вкл. спазване правата и принципите, залегнали в Конвенцията на ООН за правата на хората с увреждания[[18]](#footnote-19));

- целта за насърчаване на устойчивото развитие, посочена в член 11 от ДФЕС, като се отчитат целите на ООН за устойчиво развитие, Парижкото споразумение и принципа за „ненанасяне на значителни вреди“.

Принципът за „ненанасяне на значителни вреди“ изисква проектното предложение по настоящата процедура да НЕ води до значителни вреди за следните шест екологични цели:

1) смекчаване на изменението на климата;

2) адаптиране към изменението на климата;

3) устойчиво използване и опазване на водните и морските ресурси;

4) преход към кръгова икономика;

5) предотвратяване и контрол на замърсяването;

6) защита и възстановяване на биологичното разнообразие и екосистемите.

Допълнително, с цел гарантиране в максимална степен на спазването на принципа за „ненанасяне на значителни вреди“, няма да се подкрепят:

i) дейностите и активите, свързани с изкопаеми горива, включително използване надолу по веригата;

ii) дейностите и активите по схемата на ЕС за търговия с емисии;

iii) дейностите и активите, свързани със сметища, инсталации за изгаряне на отпадъци и заводи за механично-биологично третиране;

iv) дейностите и активите, при които дългосрочното обезвреждане на отпадъци може да причини вреда на околната среда.

Определение и допълнителна информация относно спазването на принципа за „ненанасяне на значителни вреди” са представени в **Приложение** **4** към Условията за кандидатстване.

**ВАЖНО:** Спазването на заложените хоризонтални принципи ще се проследява, както следва:

- при подаване на проектното предложение, конкретният бенефициент декларира съответните обстоятелства Декларация при кандидатстване (Приложение 2);

- в края на изпълнението на проекта, конкретният бенефициент следва задължително да представи информация във финалния отчет относно осигуреното съответствие на проекта с принципите по тази точка.

## 18. Продължителност на процедурата:

Максималната продължителност на проекта е до **60 (шестдесет) месеца**, считано от датата на влизане в сила на административния договор за директно предоставяне на безвъзмездна финансова помощ, но не по-късно от 31.12.2030 г.

## 19. Ред за оценяване на проектните предложения:

Оценката на проектното предложение по процедурата се извършва от Комисия, определена със заповед на Ръководителя на Управляващия орган на ПНИИДИТ. Проектното предложение се оценява за съответствие с предварително одобрените от Комитета за наблюдение на ПНИИДИТ, Методология и критерии за подбор на операции по процедурата, посочени в **Критерии и методика за оценка (Приложение 3)** от Условията за кандидатстване. Не се допуска въвеждането на допълнителни критерии за оценка или изменение на критериите по време на провеждането на процедурата по оценка на проектното предложение.

В случаи на установени в процеса на оценката нередовности, непълноти и/или несъответствия на проектното предложение, Управляващият орган изпраща на конкретния бенефициент уведомление за тях, като определя срок за отстраняването им, който не може да бъде по-кратък от 1 (една) седмица. Искането за предоставяне на информация/документи се изпраща чрез Информационната система за управление и наблюдение на средствата от Европейските фондове при споделено управление в България (ИСУН), чрез електронния профил на конкретния бенефициент, за което той ще бъде известен електронно - чрез електронния адрес, асоцииран към неговия профил. Предвид това, промени в профила на конкретния бенефициент в ИСУН са невъзможни. За дата на получаване на искането за документи/разяснения се счита датата на изпращането му чрез ИСУН, независимо дали е получено уведомление на електронния адрес, асоцииран към профила на конкретния бенефициент. Подавайки проектното предложение електронно, конкретният бенефициент се съгласява комуникацията по време на оценката да се провежда единствено чрез ИСУН, в профила, от който е подадено предложението. Съобщенията, получени на електронната поща, посочена от конкретния бенефициент, не са част от кореспонденцията по повод на и във връзка с процеса по оценка. Отговорност на конкретния бенефициент е да проверява регулярно по своя инициатива профила си в ИСУН за наличието на съобщения, отправени към него по повод на и във връзка с производството по предоставяне на безвъзмездна финансова помощ. Конкретният бенефициент представя изисканите допълнителни разяснения и/или документи по електронен път чрез ИСУН.

Допуснатите от конкретния бенефициент нередовности, непълноти и/или несъответствия могат да доведат до препоръки от страна на Управляващия орган за отстраняване на установените нередовности, непълноти и/или несъответствия с оглед постигане на съответствие с критериите за оценка.

В уведомлението задължително се съдържа информация, че неотстраняването на установените нередовности може да доведе до прекратяване на производството по отношение на конкретния бенефициент. Срокът за оценка на проектното предложение спира да тече до датата на отстраняването им. В случай че конкретният бенефициент не отстрани в срок нередовност, непълнота и/или несъответствие с изискванията, процедурата може да бъде прекратена. При наличие на положителен резултат от оценяването, Ръководителят на Управляващия орган в едноседмичен срок от приключване на оценяването взема решение за предоставяне на безвъзмездна финансова помощ за одобреното проектно предложение. Решението на Ръководителя на Управляващия орган се обективира в Административен договор за предоставяне на безвъзмездна финансова помощ с конкретния бенефициент. Одобреният проект и документите по чл. 26, ал. 1 от ЗУСЕФСУ в частта, определяща условията за изпълнение, са неразделна част от договора.

Подробно описание на техническия процес, свързан с електронното кандидатстване и представянето на допълнителна информация/документи, е посочено в Ръководството за потребителя за модул „Е-кандидатстване“ в ИСУН (Приложение 6 „Ръководство за потребителя за модул „Е-кандидатстване“ към Условията за кандидатстване).

## 20. Критерии и методика за оценка на проектните предложения:

Оценката по настоящата процедура се извършва в един етап, въз основа на критериите, подробно описани в **Приложение 3** към Условията за кандидатстване. Критериите и методиката за оценка не подлежат на изменение по време на провеждането на оценката. При извършването на оценката се проверява дали проектното предложение отговаря на всички критерии, като за всеки критерий се поставя оценка „ДА“, „НЕ“ или „Н/П“ (неприложимо).

**ВАЖНО:** В случай че по време на оценката се установи наличие на недопустими или необосновани дейности/разходи, Управляващият орган си запазва правото да ги отстрани. В този случай Комисията за оценка може служебно да нанесе корекции в т. „Бюджет“ от Формуляра за кандидатстване (премахва/коригира съответните разходи от бюджета на проекта) или да предостави на конкретния бенефициент указания и срок за отстраняване на установените нередовности, непълноти и/или несъответствия.

## 21. Начин на подаване на проектните предложения/концепциите за проектни предложения:

Подаването на проектно предложение по настоящата процедура се извършва изцяло по електронен път чрез попълване на уеб базиран формуляр за кандидатстване и подаване на формуляра и придружителните документи чрез Информационната система за управление и наблюдение на средствата от ЕФСУ в България **(ИСУН 2020),** **раздел „Европейски фондове при споделено управление (2021-2027)“**, единствено с използването на валиден **Квалифициран електронен подпис (КЕП)**, чрез модула „Е-кандидатстване“ на следния интернет адрес: <https://eumis2020.government.bg/bg/s/8d3ebf57-ff75-4ad5-afa1-5747f558ee98/Procedure/Active>.

Подготовката и подаването на проектното предложение в ИСУН се извършва Проектното предложение по настоящата процедура се изготвя от кандидата съгласно инструкциите, дадени вРъководство за потребителя за модул „Е-кандидатстване“ (**Приложение 6**).

**Проектното предложение се подава електронно чрез ИСУН, като се подписва с валиден КЕП към датата на кандидатстване от законния представител на конкретния бенефициент.**

Препоръчително е проектното предложение да се подава винаги от профила на конкретния бенефициент, а не от друг профил, тъй като впоследствие именно този профил ще бъде използван за комуникация с Управляващия орган и за отстраняване на установените нередовности по време на оценката на проектното предложение. По време на оценката, комуникацията с конкретния бенефициент и отстраняването на нередовностите по подаденото проектно предложение ще се извършват електронно чрез профила на конкретния бенефициент в ИСУН, от който е подаден проектът и промени на посочения профил (вкл. промяна на имейл адреса, асоцииран към съответния профил) са недопустими.

**ВАЖНО:** Разпределението на разходите следва да бъде съобразено със спецификата на изпълняваните дейности. В случаите, когато се предвижда възлагането на дейности по реда на Закона за обществените поръчки, при изготвянето на Формуляра за кандидатстване е необходимо да се вземат предвид нормативните срокове за възлагането, включително и за осъществяване на предварителен контрол, когато е приложимо се представят на български език без корекции. Документ, чийто оригинал е на чужд език, се представя и в превод на български език.

Документите, посочени в т. 22 „Списък на документите, които се подават на етап кандидатстване“ от настоящите Условия за кандидатстване, към Формуляра за кандидатстване се подават изцяло електронно. Документите се описват в т. „Прикачени електронно подписани документи“ от Формуляра за кандидатстване преди подаването му.

След обявяването на процедурата, Управляващият орган изпраща **покана** до конкретния бенефициент, посочен в т. 11 от настоящите Условия за кандидатстване, с което го информира за възможностите за кандидатстване.

## 22. Списък на документите, които се подават на етап кандидатстване:

**I. Конкретният бенефициент следва да представи следните документи, по изцяло електронен път чрез ИСУН:**

**а/** **Изрично пълномощно за подаване на проектното предложение** - попълнено по образец **(Приложение 1),** с което се упълномощава **титуляра на валиден КЕП**, с който ще се подаде предложението.

Документът не е задължителен, а се изисква само в случай, че представляващия/ите Кандидата желае/ят да упълномощи/ят лице, което да подаде проектното предложение с валиден КЕП. Пълномощното по **буква а/** (ако е приложимо) се попълва по образец и се подписва с валиден КЕП от лице, което е официален представляващ на кандидата и е вписано като такъв в ТР и регистър на ЮЛНЦ. В случаите, когато кандидатът се представлява САМО ЗАЕДНО от няколко физически лица, се попълват данните и **пълномощното по буква а/** (ако е приложимо) се подписва с валиден КЕП от всяко от тях и се прикачва в раздел „Прикачени електронно подписани документи“ от Формуляра за кандидатстване.

**б/** **Декларация при кандидатстване** – попълнена по образец (**Приложение 2**).

Официалният/те представител/и на кандидата няма/т право да упълномощава/т други лица да подписват декларацията по **букви б/**, тъй като с нея се декларират данни, които деклараторът/ите декларира/т в лично качество или съответно данни за представляваното от него/тях юридическо лице, като за верността им се носи наказателна отговорност, която също е лична.

Декларацията по **буква б/** се попълва и подписва с валиден КЕП от ВСИЧКИ лица, които са официални представляващи на кандидата и са вписани като такива в ТР и регистъра на ЮЛНЦ (вкл. прокурист/и, ако е приложимо), независимо дали представляват Кандидата заедно и/или поотделно. Декларацията по **буква б/** е изискуема и в случай че Кандидата има двама или повече официални представляващи, вписан в ТР и регистър на ЮЛНЦ (вкл. прокурист/и, ако е приложимо), а Формулярът за кандидатстване се подава и подписва с валиден КЕП само от единия от тях. В този случай, декларацията се попълва и подписва с валиден КЕП от ВСИЧКИ представляващи, които не са подписали с валиден КЕП Формуляра за кандидатстване и се прилага в раздел „Прикачени електронно подписани документи“ от Формуляра.

Декларацията по **буква б/** НЕ е изискуема, в случай че Формулярът за кандидатстване се подава и подписва с валиден КЕП от ВСИЧКИ лица, които са официални представляващи на кандидата и са вписани като такива в ТР и регистъра на ЮЛНЦ (вкл. прокурист/и, ако е приложимо), независимо дали представляват предприятието-кандидат заедно и/или поотделно, тъй като релевантната информация се декларира от кандидата в т. „E-ДЕКЛАРАЦИИ“ на Формуляра на кандидатстване.

В случай че пълномощното/ите по **букви а/** (ако е приложимо)и декларацията/ите **по буква б/** е необходимо да се представят в т. „Прикачени документи“ от Формуляра за кандидатстване, **е препоръчително подписването** **им с валиден КЕП чрез attached signature – файл и подпис в един документ (подписът да се съдържа в документа).**

**I**

## 23. Краен срок за подаване на проектните предложения:

Ще се прилага процедура чрез директно предоставяне **с един краен срок за кандидатстване – до 16:30 часа на 30.12.2025 г.**

**ВАЖНО!** В рамките на настоящата процедура кандидатът може да подаде само едно проектно предложение[[19]](#footnote-20) при съобразяване на изискванията по т. 9 от настоящите Условия за кандидатстване.

Кандидатът има възможност **да задава допълнителни въпроси и да иска разяснения** във връзка с Условията за кандидатстване до 3 седмици преди крайния срок за подаване на проектни предложения. Допълнителни въпроси могат да се задават само в ИСУН, раздел „Европейски фондове при споделено управление (2021-2027)“, процедура **BG16RFPR002-5.001 „Създаване на Център за иновации в отбраната“** (на адрес - <https://eumis2020.government.bg/bg/s/8d3ebf57-ff75-4ad5-afa1-5747f558ee98/Procedure/Active>).

Разясненията се съобщават по реда на чл. 26, ал. 8-9 от ЗУСЕФСУ и чл. 5, ал. 4 на ПМС № 23/2023 г., като се публикуват в раздела на процедурата на интернет страницата на МИР (на адрес: <https://www.mig.government.bg/programa-nauchni-izsledvaniya-inovaczii-i-digitalizacziya-za-inteligentna-transformacziya/>), както и в ИСУН, в раздела на процедурата, в 10-дневен срок от получаването им, но не по-късно от две седмици преди изтичането на срока за кандидатстване.

Разясненията се дават по отношение на условията за кандидатстване не могат да съдържат становище относно качеството на проектното предложение и са задължителни.

## 24. Адрес за подаване на проектните предложения/концепциите за проектни предложения:

Формулярът за кандидатстване се подава по електронен път чрез ИСУН 2020 на следния интернет адрес: <https://eumis2020.government.bg/bg/s/8d3ebf57-ff75-4ad5-afa1-5747f558ee98/Procedure/Active>

## 25. Допълнителна информация

**Решение за предоставяне на безвъзмездна финансова помощ и сключване на Административен договор.**

При наличие на положителен резултат от оценяването Ръководителят на Управляващия орган на ПНИИДИТ в едноседмичен срок от приключване на оценяването взема решение за предоставяне на безвъзмездна финансова помощ по всяко одобрено проектно предложение.

Решението на Ръководителя на Управляващия орган се обективира в **Административен договор за директно предоставяне на безвъзмездна финансова помощ** с конкретния бенефициент. Одобреният проект и документите по чл. 26, ал. 1 от ЗУСЕФСУ в частта, определяща условията за изпълнение, са неразделна част от договора.

При одобрен оценителен доклад конкретният бенефициент следва да представи:

**1. Счетоводна политика на Конкретния бенефициент,** от която да е видно наличието на разделение на неикономическа от икономическа дейност, подписана от лицето представляващо КБ.

**2. За целите на изпълнението и електронното отчитане на проекта**, конкретният бенефициент следва самостоятелно да създаде потребителски профили за достъп до ИСУН, като използва функционалностите на системата. Потребителският профил за електронно отчитане се създава от конкретния бенефициент в модул „E-кандидатстване”, раздел „Проектни предложения”, секция (таб) „Профили за Е-отчитане”. За целта в системата следва да се прикачи **Заявление за профил за достъп на ръководител на бенефициента до ИСУН** (**Приложение 8** към Условията за изпълнение) и/или **Заявление за профил за достъп на упълномощени от бенефициента лица до ИСУН** (**Приложение 9** към Условията за изпълнение) – подписано с валиден КЕП от законния представител на кандидата и е вписан като такъв в ТР и РЮЛНЦ. В случаите, когато кандидатът се представлява заедно от няколко физически лица, заявлението се попълва и подписва от всички тях.

След проверка на данните, въведени в ИСУН, **УО активира създадения потребителски профил** след сключване на Административния договор с конкретния бенефициент.

Заедно с договора на кандидата се изпраща и **Заявление за профил за достъп на ръководител на бенефициента до ИСУН 2020 (Приложение 8** към Условията за изпълнение**) и/или Заявление за профил за достъп на упълномощени от бенефициента лица до ИСУН 2020 (Приложение 9** към Условията за изпълнение**)**. Заявлението се подписва с валиден КЕП от лице, което е официален представляващ на кандидата и е вписан като такъв в ТР и РЮЛНЦ. В случаите, когато кандидатът се представлява заедно от няколко физически лица, заявлението се попълва и подписва от всички тях.

**3.** В случай че кандидата желае да упълномощи лице, различно от официалния представляващ/официалните представляващи на Кандидата, да сключат Административния договор за предоставяне на безвъзмездна финансова помощ (АДПБФП) чрез пълномощник, представят и нотариално заверено **Пълномощно за подписване на договора за БФП** с бенефициента. Пълномощното се подава чрез ИСУН подписано с валиден КЕП от лице, което е официален представляващ на кандидата и е вписано като такъв в ТР и регистъра ЮЛНЦ. Когато кандидатът се представлява САМО ЗАЕДНО от няколко физически лица, се попълват данните и пълномощното се подписва с валиден КЕП от всяко от тях.

**С одобрен кандидат, по отношение на когото е налице неприключена проверка по сигнал за нередност, може да бъде сключен административен договор за предоставяне на безвъзмездна финансова помощ. В този случай в поканата за сключване на договор УО информира кандидата за обстоятелството, че ако е налице „активен“ сигнал за нередност или нередност при депозиране на искане за плащане, такова няма да бъде извършвано до приключването на сигнала, респективно до приключване на последвалата процедура по администриране на нередността. Извън тези случаи, административен договор не се сключва (до отпадане на основанията за това) при наличие на:**

- активен сигнал за нередност със сигналоподател: Дирекция „Защита на финансовите интереси на Европейския съюз (АФКОС)” към Министерство на вътрешните работи,  Европейската служба за борба с измамите (ОЛАФ) към Европейската комисия, Държавна агенция „Национална сигурност” (ДАНС), Одитния орган (окончателен одитен доклад).

- образувано досъдебно производство, чийто предмет засяга друг сключен договор за безвъзмездна финансова помощ с одобрения кандидат.

**Няма да бъде сключван административен договор с конкретния бенефициент, когато са налице задължения във връзка с недължимо платени, надплатени, неправомерно получени или неправомерно усвоени средства, включително лихвите върху тях. При наличие на някое от посочените обстоятелства, покана по чл. 36, ал. 2 от ЗУСЕФСУ до конкретния бенефициент по настоящата процедура не се изпраща.**

**При наличие на някое от посочените обстоятелства, покана за сключване на административен договор до съответния кандидат не се изпраща.**

Решение за прекратяване на процедурата чрез директно предоставяне може да се вземе при следните случаи:

- Когато няма постъпило проектно предложение, в случай че е определен краен срок за подаване или когато всички подадени проектни предложения са оттеглени.

- При спиране на финансирането по съответната програма или на част от нея.

- В случай че конкретният бенефициент не отстрани в срок нередовност/и, непълнота/и и/или несъответствие/я с изискванията.

Индивидуалният административен акт (решение за прекратяване за предоставяне на безвъзмездна финансова помощ) се издава на кандидата като електронен документ по реда на Закона за електронното управление и се съобщава на конкретния бенефициент чрез системата ИСУН на основание чл. 22, ал. 3 от ЗУСЕФСУ. Към съобщението до съответния кандидат се прикача и издадения акт. Актът се счита за връчен с изпращането на съобщението в ИСУН. Управляващият орган не носи отговорност, ако кандидатите не получават уведомления за кореспонденцията с УО на електронния адрес, асоцииран към профила на кандидата. Конкретният бенефициент може да обжалва издадения индивидуален административен акт в 14-дневен срок, считано от датата на съобщаването му (изпращане на съобщението в ИСУН), пред Административния съд по седалище на кандидата.

## 26. Приложения към Условията за кандидатстване:

**Приложения за попълване:**

* Пълномощно за подаване на проектното предложения (ако е приложимо), с което се упълномощава титулярът на валиден КЕП, с който ще се подаде предложението – **Приложение 1**,
* Декларация при кандидатстване – **Приложение 2**

**Приложения за информация:**

* Критерии и методология за оценка на проектни предложения – **Приложение 3**
* Информация относно спазване на принципа за „ненанасяне на значителни вреди“ **– Приложение 4.**
* Указание на министъра на финансите за третиране на данък върху добавената стойност като допустим разход при изпълнение на проекти по програмите, финансирани от Европейския фонд за регионално развитие (ЕФРР), Европейския социален фонд плюс (ЕСФ+), Кохезионния фонд (КФ), Фонда за справедлив преход (ФСП) и Европейския фонд за морско дело, рибарство и аквакултури (ЕФМДРА), Фонд "Убежище, миграция и интеграция" (ФУМИ), Фонд "Вътрешна сигурност" (ФВС), програмата по Инструмента за финансова подкрепа за управлението на границите и визовата политика (ИУГВП), както и на средствата за финансиране на подхода "Водено от общностите местно развитие" от Европейския земеделски фонд за развитие на селските райони (ВОМР) на ЕС, за програмен период 2021 – 2027 г. – **Приложение 5**
* Ръководство за потребителя за модул „Е-кандидатстване“ – **Приложение 6**

1. Създаването на Център за иновации в отбраната, като звено към „София Тех Парк“ АД е в съответствие с чл. 2, т. 2.1. от Решение на Министерски съвет № 415/25.06.2025 г. за възлагане на публично предприятие на задължения за изпълнение на цели на публичната политика. [↑](#footnote-ref-2)
2. Регламент (ЕС) 2021/1058 на Европейския парламент и на Съвета от 24 юни 2021 година относно Европейския фонд за регионално развитие и относно Кохезионния фонд ОВ L 231, 30.6.2021 г., стр. 60. [↑](#footnote-ref-3)
3. Доклад „По-безопасни заедно Укрепване на гражданската и военната подготвеност и готовност на Европа“ (Safer Together Strengthening Europe’s Civilian and Military Preparedness and Readiness) <https://commission.europa.eu/document/download/5bb2881f-9e29-42f2-8b77-8739b19d047c_en?filename=2024_Niinisto-report_Book_VF.pdf>, стр. 26 [↑](#footnote-ref-4)
4. Доклад за бъдещето на конкурентоспособността на ЕС [https://commission.europa.eu/topics/strengthening-european-competitiveness/eu-competitiveness-looking-ahead\_en Part 2](https://commission.europa.eu/topics/strengthening-european-competitiveness/eu-competitiveness-looking-ahead_en%20Part%202), p. 183-185 [↑](#footnote-ref-5)
5. Иновационната стратегия за интелигентна специализация 2021-2027 <https://www.mig.government.bg/wp-content/uploads/2022/12/isis-2021-2027.pdf> [↑](#footnote-ref-6)
6. За целите на индикатора окончателно одобрение на заявлението не е задължително условие. [↑](#footnote-ref-7)
7. Съгласно чл. 63, параграф 3 от Регламент (ЕС) 2021/1060 „За ЕФРР разходите, свързани с операции, обхващащи повече от една категория региони, както е посочено в член 108, параграф 2, в рамките на дадена държава членка, се разпределят между съответните категории региони на пропорционална основа в съответствие с обективни критерии.“. [↑](#footnote-ref-8)
8. Съгласно чл. 73, пар. 2, буква „г“ от Регламент (ЕС) 2021/1060. [↑](#footnote-ref-9)
9. 1) зачитането на основните права и спазването на Хартата на основните права на Европейския съюз; 2) равенството между мъжете и жените, интегрирането на принципа на равенство между половете и отчитането на социалните аспекти на пола; 3) недопускане на всякаква дискриминация, основана на пол, расов или етнически произход, религия или вероизповедание, увреждане, възраст или сексуална ориентация; 4) достъпност за хората с увреждания (вкл. спазване правата и принципите, залегнали в Конвенцията на ООН за правата на хората с увреждания ); 5) целта за насърчаване на устойчивото развитие, посочена в член 11 от ДФЕС, като се отчитат целите на ООН за устойчиво развитие, Парижкото споразумение и принципа за „ненанасяне на значителни вреди“. [↑](#footnote-ref-10)
10. Допълнителна информация относно спазване на принципа за „ненанасяне на значителни вреди“ е налична в Приложение 4. [↑](#footnote-ref-11)
11. Директива 2014/24/ЕС на Европейския парламент и на Съвета от 26 февруари 2014 година за обществените поръчки и за отмяна на Директива 2004/18/ЕО текст от значение за ЕИП <https://eur-lex.europa.eu/legal-content/BG/TXT/HTML/?uri=CELEX:32014L0024> [↑](#footnote-ref-12)
12. Съгласно чл. 4, ал. 2 от ПМС № 23 от 13 февруари 2023 г. [↑](#footnote-ref-13)
13. Съобразно чл. 63, т. 7 от Регламент (ЕС) 2021/1060 разходи, които станат допустими вследствие на изменение на програмата, са допустими от датата на подаване на съответното искане до Комисията. [↑](#footnote-ref-14)
14. Съобразно чл. 63, т. 7 от Регламент (ЕС) 2021/1060 разходи, които станат допустими вследствие на изменение на програмата, са допустими от датата на подаване на съответното искане до Комисията. [↑](#footnote-ref-15)
15. Съгласно чл. 16, буква ц) „трансфер на знания“ означава всеки процес, чиято цел е придобиване, събиране и споделяне на изрични (експлицитни) и мълчаливи (имплицитни) познания, включително умения и компетенции по отношение както на стопански, така и на нестопански дейности като научно сътрудничество, консултантска дейност, лицензиране, обособяване на нови организации, публикации и мобилност на изследователите и другите служители, участващи в тези дейности. Освен научните и технологичните знания това включва други видове знания, като например относно използването на стандарти и правилата, които ги уреждат, и относно условията в реална експлоатационна среда и методите за организационни иновации, както и управлението на знания, свързани с установяването, придобиването, предпазването, защитаването и използване на нематериални активи; [↑](#footnote-ref-16)
16. Директива 2014/24/ЕС на Европейския парламент и на Съвета от 26 февруари 2014 година за обществените поръчки и за отмяна на Директива 2004/18/ЕО текст от значение за ЕИП <https://eur-lex.europa.eu/legal-content/BG/TXT/HTML/?uri=CELEX:32014L0024> [↑](#footnote-ref-17)
17. Съгласно информацията за „Харта на основните права на Европейския съюз” и Насоките за прилагане на Хартата на основните права на ЕС, публикувани на интернет адрес - <https://www.eufunds.bg/bg/node/8223> [↑](#footnote-ref-18)
18. Съгласно информацията за „Конвенция на ООН за правата на хората с увреждания” и Насоките за прилагане на Конвенцията на ООН за правата на хората с увреждания, публикувани на интернет адрес - <https://www.eufunds.bg/bg/node/8224> [↑](#footnote-ref-19)
19. В случай че един и същи кандидат е подал повече от едно проектно предложение, Оценителната комисия разглежда само последното постъпило проектно предложение, а предходните се считат за оттеглени. [↑](#footnote-ref-20)