***Приложение 4***

**ИНФОРМАЦИЯ ОТНОСНО СПАЗВАНЕ НА ПРИНЦИПА ЗА „НЕНАНАСЯНЕ НА ЗНАЧИТЕЛНИ ВРЕДИ“**

Регламентът за общоприложимите разпоредби, Регламент (ЕС) 2021/1060 на Европейския парламент и на Съвета от 24 юни 2021 година за установяване на общоприложимите разпоредби за Европейския фонд за регионално развитие, Европейския социален фонд плюс, Кохезионния фонд, Фонда за справедлив преход и Европейския фонд за морско дело, рибарство и аквакултури, както и на финансовите правила за тях и за фонд „Убежище, миграция и интеграция“, фонд „Вътрешна сигурност“ и Инструмента за финансова подкрепа за управлението на границите и визовата политика – Регламент (ЕС) 2021/1060, предвижда в чл. 9 от Регламента прилагането на Хоризонтални принципи при изпълнението на фондовете от държавите-членки, включително не трябва да води до значителни вреди за екологичните цели по смисъла на Регламент (ЕС) 2020/852 на Европейския парламент и на Съвета от 18 юни 2020 година за създаване на рамка за улесняване на устойчивите инвестиции и за изменение на Регламент (ЕС) 2019/2088 (Регламента за таксономията). На база посоченото, всички мерки, включени в Програма „Научни изследвания, иновации и дигитализация за интелигентна трансформация“ 2021-2027, следва да допринасят за екологичния преход като отчитат **шестте екологични цели**, заложени в чл. 9 от Регламента за таксономията:

1) смекчаване на изменението на климата;

2) адаптиране към изменението на климата;

3) устойчиво използване и опазване на водните и морските ресурси;

4) преход към кръгова икономика;

5) предотвратяване и контрол на замърсяването;

6) защита и възстановяване на биологичното разнообразие и екосистемите.

В тази връзка, всеки проект по ПНИИДИТ следва да бъде в съответствие с принципа за „ненанасяне на значителни вреди“.

Принципът за „ненанасяне на значителни вреди“ трябва да се тълкува по смисъла на чл. 17 от Регламента за таксономията, в който се определя какво представлява „значителна вреда“ за шестте екологични цели, обхванати в него. В тази връзка, като се отчита целият жизнен цикъл на продуктите и услугите, предоставяни посредством дадена икономическа дейност и се приема, че дейността нанася значителни вреди за някой от шестте екологични цели, и съответно **НЕ е налице спазването на принципа за „ненанасяне на значителни вреди“**, ако при:

**1) смекчаването на изменението на климата**, когато тази дейност води до значителни емисии на парникови газове;

**2) адаптирането към изменението на климата**, когато тази дейност води до увеличаване на неблагоприятното въздействие на настоящия климат и на очаквания бъдещ климат върху самата дейност, или върху населението, природата или активите;

**3) устойчивото използване и опазването на водните и морските ресурси**, когато тази дейност влошава:

- доброто състояние или добрия екологичен потенциал на водните обекти, включително на повърхностните и подземните води; или

- доброто екологично състояние на морските води;

**4) кръговата икономика**, **включително предотвратяването на образуването на отпадъци и тяхното рециклиране**, когато:

- тази дейност води до значителна неефективност при използването на материали или при прякото или непряко използване на природни ресурси като невъзобновяеми източници на енергия, суровини, вода и земя, на един или повече етапи от жизнения цикъл на продуктите, включително по отношение на трайността и на възможностите за поправка, осъвременяването, повторната употреба или рециклирането на продуктите;

- тази дейност води до значително увеличаване на образуването, изгарянето или обезвреждането на отпадъци, с изключение на изгарянето на нерециклируеми опасни отпадъци; или

- дългосрочното обезвреждане на отпадъци може да причини значителни и дългосрочни вреди на околната среда;

**5) предотвратяването и контрола на замърсяването**, когато тази дейност води до значително увеличение на емисиите на замърсители във въздуха, водата или почвата в сравнение с положението преди започването на дейността; или

**6) защитата и възстановяването на биологичното разнообразие и екосистемите**, когато тази дейност:

- влошава в значителна степен доброто състояние и устойчивостта на екосистемите; или

- влошава природозащитния статус на местообитанията и видовете, включително тези от интерес за Съюза.

Във връзка с посочените ограничения, с оглед съответствие на процедура чрез директно предоставяне на безвъзмездна финансова помощ BG16RFPR002-1.002 „Финансиране на избрани от Европейската комисия Европейски цифрови иновационни хъбове, отличени с „Печат за високи постижения““ и гарантиране в максимална степен на спазването на принципа за „ненанасяне на значителни вреди“, за целите на процедурата няма да се подкрепят:

- дейностите и активите, свързани с изкопаеми горива, включително използване надолу по веригата;

- дейностите и активите по схемата на ЕС за търговия с емисии;

- дейностите и активите, свързани със сметища, инсталации за изгаряне на отпадъци[[1]](#footnote-1) и заводи за механично-биологично третиране[[2]](#footnote-2);

- дейностите и активите, при които дългосрочното обезвреждане на отпадъци може да причини вреда на околната среда.

Бенефициентите и техните партньори по всички проектни предложения, получили безвъзмездна финансова помощ по настоящата процедура, следва да не водят до значителни вреди за всяка една от горепосочените шест екологични цели.

**ВАЖНО:** Съблюдаването на **принципа за „ненанасяне на значителни вреди“ ще се проследява и на етап изпълнение на проектите**, като за удостоверяване на съответствието на проекта с посочения принцип в края на проекта Конкретния бенефициент и партньорите, получатели на безвъзмездна финансова помощ, ще подлежат на контрол, който да удостовери съответствието на подкрепените дейности с тях.

Допълнителна информация относно прилагането на принципа за „ненанасяне на значителни вреди“, може да бъде намерена в Регламента за таксономията, както и в свързаните с него документи.

1. Това изключение не се прилага за действия по тази мярка в инсталации, предназначени изключително за третиране на опасни отпадъци, които не подлежат на рециклиране, и за съществуващи инсталации, при които действията по тази мярка имат за цел повишаване на енергийната ефективност, улавяне на отработени газове за съхранение или използване или оползотворяване на материали от пепел от изгаряне, при условие че тези действия по тази мярка не водят до увеличаване на капацитета на инсталациите за преработка на отпадъци или до удължаване на жизнения цикъл на инсталациите; доказателства за това се представят за всяка инсталация. [↑](#footnote-ref-1)
2. Това изключение не се прилага за действия по тази мярка в съществуващи заводи за механично биологично третиране, при които действията по тази мярка са предназначени за повишаване на енергийната ефективност или за модернизиране на дейностите по рециклиране на разделени отпадъци за компостиране на биоотпадъци и анаеробно разграждане на биоотпадъци, при условие че тези действия по тази мярка не водят до увеличаване на капацитета на предприятията за преработка на отпадъци или до удължаване на жизнения цикъл на инсталациите; доказателства за това се представят за всяка инсталация. [↑](#footnote-ref-2)